התשובה הקצרה: לא, אך יש "לעמוד על המשמר". תרופות ממשפחת הסטרואידים ניתנות כטיפול במגוון עשיר של בעיות רפואיות, ובכלל זה במחלות עור, במחלות דם מסוימות, במחלות ריאה (למשל אסתמה), במחלות ספציפיות במערכת העיכול, במחלות מפרקים ועוד. הדבר נעשה משום שסטרואידים מצוידים בכוח אנטי-דלקתי מרשים מאד, ובמקרים מסוימים השיפור הקליני שנצפה בעקבות שימוש בהם עשוי להיות מהיר מאד ומרשים. לעתים זהו גם הטיפול היחיד אשר בא בחשבון.  עם זאת, כמו כל תרופה, גם לסטרואידים עלולות להיות תופעות לוואי בלתי רצויות, והמטרה היא כמובן למזער אותן. לשם כך קיימים מספר "כללי זהב": לשאול אצל הרופא אם הסטרואידים שהוא רושם לנו הינם אכן הטיפול המיטבי במקרה שלנו, ולברר על אודות חלופות, עם היתרונות והמגרעות שלהן. לדעת כי לא כל הסטרואידים נבראו שווים. תכשירים בהזרקה או בבליעה – נספגים אל זרם הדם, נישאים עמו לכל מקום, ולכן משפיעים על כל איברי הגוף. לעומתם, תכשירים הניתנים באופן מקומי, כדוגמת משחות עוריות, ספיגתם אל הדם היא מזערית, ולכן תופעות לוואי הינן נדירות.  להבין כי מילות המפתח הן "מינון" וכן "משך הטיפול". ככל שנוכל לרדת במינון מהר יותר ולהיגמל מהר יותר מן התרופה, כך הסיכון לתופעות לוואי יורד משמעותית. חשוב מאד "לנדנד" לרופא המטפל בכל פעם מחדש בעניין זה.